Ngwana yo o a rereša bagagešo, ke nna tatagwe. Le nna bjalo ka motho wa nama le madi ke ile ka bušwa ke sathane gomme a ntiriša mediro ya go leša dihlong. Fela ka moka re a tseba gore maatla a sathane ga a fete a Modimo. Ke no leboga ge Jesu a ile A kgona go mphološa diatleng tša diabolo gore ke tle ke hlankele bana ba Modimo. Gabariele, nke o nkgopelele tshwarelo mo go ngwana yo''. Mantšu a a be a etšwa go moruti ka sebele, a lebišitšwe go lešabana leo le bego le mo kgobokanetše. Yo Gabariele ke yo mongwe wa bafelegetši ba gagwe. Bona ka palo e be e le ba bane, banna ba babedi le basadi ba babedi. Basadi ba ntshe ba ile go kwa moruti wa bona a realo ba boa ka sa morago ba širela ka banna ba gona tše o ka rego le bona ba tšhaba go dirwa tša phaku.